  Майя Бывальцева Инкуазез утёнъя улосвылкуспо огазеяськонлэн «Посади лес» ӵектосэз Нюлэс волонтёръёслэсь школазэс усьтэ. Нырысетӥ сменаез 16-27 пӧсьтолэзе Татарстанын ортчоз. Дышетон площадкае пыриськон понна Удмуртиын улӥсьёс но куриськон сётыны быгато. Со сярысь огазеяськонлэн пресс-службаез ивортӥз. Нюлэс волонтёръёслэн школазы Россилэн нюлэс дунлыкез сярысь сюлмаськонъя теориез но практикаез огазеялоз но дышетсконэз тужгес пайдалыко кароз. Оскиськомы, огкадь мылкыдо адямиосын инкуазьын ӵош улон волонтёръёслэсь выль отрядъёссэс кылдытыны мылкыд сётоз, нош соос улосвылъёсын нюлэс сярысь сюлмаськонэз выль уровене поттозы Александр Люкшин, Нюлэс волонтёръёслэн школазылэн координаторезШколае пыриськисьёс тылпу кысонъя, нюлэсэз выльдонъя, сикез утёнъя но писпуосты утялтонъя тодон-валанъёс басьтозы, выль тодонлыкъёссэс уж вылын эскерозы. Школаез дасянэ ӧнерлыко нюлэсчиос, тылпу кысӥсьёс, инкуазез утён ӧръёсъя но экотуризмъя экспертъёс пырисько. Эколагерь сикын радъямын луоз. Пыриськисьёс палаткаосын улозы, сиён тылскем вылын пӧралозы, ваньмон дыръязы творчествоен вырозы. Ӵектосэ пыриськон понна 8-тӥ пӧсьтолэзёзь  пусйиськыны кулэ. Нырысетӥ сменае тужгес бадӟым мылкыдо 30 адями шедёз. Быръем муртъёс Казаньёзь но ас коньдонэнызы ветлозы, нош улон, сиськон, дышетскон, лагере мынон-бертон понна радъясьёс тырозы. Тодэ вайытом, Удмуртиын куазь пӧсь возиськемен валче 25-тӥ инвожоысен нюлэсъёсы ветлыны лэзьымтэ.  Тегъёс: Дышетон Удмуртия нюлэс инкуазь волонтёръёс  